Turqia kërkon “veprime konkrete” amerikane kundër guerrilasve kurdë
Ministri i Mbrojtjes e bëri apelin në një takim me Sekretarin amerikan të Mbrojtjes në Kiev
Ministri turk i Mbrojtjes i tha Sekretarit amerikan të Mbrojtjes Robert Gates se Shtetet e Bashkuara duhet të ndërmarrin masa konkrete kundër guerrilasve kurdë në Irakun Verior, të cilët në një sulm të fundit vranë të paktën 12 ushtarë turq, plagosën 16, ndërsa 10 të tjerëve nuk u dihet fati. Por ministri la gjithashtu të kuptohet se Turqia nuk ka ndërmend të ndërhyjë së shpejti. Dy zyrtarët folën pas një takimi në Kiev të dielën. Ministri turk i mbrojtjes Vecdi Gonul doli nga një takim gjysmë orësh me Sekretarin Gates duke thënë se Turqia do që Shtetet e Bashkuara të marrin masa. I pyetur nga Zëri i Amerikës nëse e kishte fjalën për ndërhyrje ushtarake, ministri u përgjigj: “Çdo lloj veprimi konkret”. Ministri Gonul tha se populli turk po vuan nga sulmet e Partisë Punëtore të Kurdistanit dhe u shpreh: “Djemtë tanë po vriten”. Por njëkohësisht, ai la të kuptohej se ndërsa strategët ushtarakë turq po punojnë për të planifikuar një ndërhyrje të mundshme në Irak, autorizuar nga parlamenti javën e kaluar, kjo ndërhyrje nuk do të jetë e shpejtë. Sekretari Gates e përshëndeti këtë qëndrim. Por sekretari nuk pranoi të thoshte se çfarë masash do të ishin të gatshme të merrnin Shtetet e Bashkuara, përveç këmbimit të informacioneve të zbulimit. Sekretari Gates dhe Ministri Gonul u takuan në kuadrin e një konference të Ministrave të Mbrojtjes së Evropës Juglindore. Ministri Gonul njofton se kryeministri turk do takohet me Presidentin Bush pas dy javësh, por nuk premtoi se Turqia nuk do të reagojë ndaj sulmeve të fundit kurde deri atëherë, duke thënë se vendimi për të vepruar është një çështje taktike. //kk//